KOMISIJOS SPRENDIMAS
2006 m. kovo 27 d.
iš dalies keičiantis Sprendimą 1999/217/EB dėl maisto produktuose ar ant jų naudojamų kvapiųjų medžiagų registro
(pranešta dokumentu Nr. C(2006) 899)
(Tekstas svarbus EEE)
(2006/252/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Europos Parlamento ir Tarybos reglamentą (EB) Nr. 2232/96, nustatantį Bendrijos tvarką, taikomą kvapiosioms medžiagoms, naudojamoms arba skirtoms naudoti maisto produktuose ar ant jų (1), ypač į jo 4 straipsnio 3 dalį,
kadangi:
(1)
Reglamente (EB) Nr. 2232/96 nustatyta kvapiosioms medžiagoms, naudojamoms ar skirtoms naudoti maisto produktuose, taikomų taisyklių įgyvendinimo tvarka. Tame reglamente numatytas kvapiųjų medžiagų registro (toliau - registras) priėmimas remiantis valstybių narių pranešimu apie maisto produktuose, kuriais prekiaujama jų teritorijoje, arba ant šių produktų naudojamų kvapiųjų medžiagų sąrašą bei remiantis Komisijos atliktu šio pranešimo patikrinimu. Šis registras buvo priimtas Komisijos sprendimu 1999/217/EB (2).
(2)
Be to, Reglamente (EB) Nr. 2232/96 numatyta kvapiųjų medžiagų įvertinimo programa, skirta patikrinti, ar šios medžiagos atitinka šio reglamento priede nustatytus bendruosius kvapiųjų medžiagų naudojimo kriterijus.
(3)
Jungtinis PSO/MŽŪO maisto priedų ekspertų komitetas (JECFA) 2005 m. birželio 7-16 d. šešiasdešimt penktame posėdyje padarė išvada, kad acetamido (FL 16.047) poveikis tiek pelėms, tiek žiurkėms yra akivaizdžiai kancerogeninis; ir, nors navikų formavimosi mechanizmas yra nežinomas, genotoksiško mechanizmo galimybės atmesti negalima. JECFA nutarė, kad naudoti tokį junginį kaip kvapiąją medžiagą netinkama. Todėl acetamidas neatitinka bendrų kriterijų, nustatytų Reglamento (EB) Nr. 2232/96 priede, ir turėtų būti išbrauktas iš registro.
(4)
Todėl reikėtų atitinkamai iš dalies pakeisti Sprendimą 1999/217/EB.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 1999/217/EB priedo A dalyje lentelės eilutė, skirta medžiagai, turinčiai FL numerį 16.047 (acetamidas), išbraukiama.
2 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 27 d.